Grondonteiening sonder vergoeding ‘ŉ harde werklikheid’Pieter Groenewald. Argieffoto: Twitter Dr. Pieter Groenewald, leier van die VF Plus, het laat Dinsdagaand gesê die mense van Suid-Afrika moet wakker skrik en besef die ANC en sy opposisievennote se plan om grond te onteien sonder vergoeding is ŉ harde werklikheid. “Indien die hek van veranderinge aan die Grondwet eers oopgemaak is, sal dit onmoontlik wees om hom weer toe te maak,” het hy in reaksie gesê nadat die parlement Dinsdagaand ŉ mosie aanvaar het dat hy maniere ondersoek om die Grondwet te wysig sodat grondonteiening sonder vergoeding kan plaasvind. “Die amendemente wat die ANC vandag laat aanbring het aan die mosie van die EFF om die Grondwet te verander om onteienings sonder vergoeding toe te laat, is onheilspellend en laat ernstige vrae ontstaan oor enige vorm van privaat eienaarskap van enige eiendom in Suid-Afrika.” Groenewald het gesê dit lui onder meer dat die beginsel van gewillige koper of gewillige verkoper ŉ struikelblok in die pad van grondhervorming is en dat pres. Cyril Ramaphosa elke instrument tot die staat se beskikking sal gebruik om sy plan oor grondonteiening sonder vergoeding deur te voer. “Alle grondeienaars in Suid-Afrika moet met erns kennis neem wat vandag in die parlement gebeur het. Daar is liggelowige mense wat glo die proses sal nooit deurgaan nie, aangesien Ramaphosa gesê het die ekonomie en voedselsekerheid mag nie in die proses benadeel word nie,” het Groenewald gesê. “Ek sê vandag vir elke mens in die land die ANC en sy opposisie-vennote gaan die Grondwet hieroor verander. Hulle het ŉ tweederde-meerderheid, en as die Grondwet eers verander is, dan kan jou eiendom van jou afgeneem word sonder vergoeding. Ek wil herhaal – dit kan énige eiendom wees. Hetsy ŉ plaas óf ŉ huis in ŉ dorp of stad. Grondeienaars moet weet hierdie proses is deel van die spreekwoordelike voorbeeld van ŉ padda in ŉ pot water wat stadig verhit word totdat die padda doodkook.” Groenewald het gesê eiendom en veral private eiendomsbesit is die hoeksteen van ŉ ekonomie en bou ŉ ekonomie, maar die ANC wil dit nie toelaat nie. “Die tyd het aangebreek dat mense wat ernstig is oor hul eiendom hul stem begin dik maak en hul besware opper. Die tyd het ook aangebreek dat mense hul afvalligheid en apatie rakende die politiek in die land eenkant toe skuif om te oorleef. Dit help nie jy sê jy is klaar met die politiek van die land nie, want die politiek is nooit klaar met jou nie.” Hy het gesê die VF Plus sal nooit so ŉ mosie steun nie en sal dit beveg waar en hoe die party kan.